Diari Oficial de la Generalitat Valenciana


Sumari del DOGV 9625, del 26-06-2023 (2023/7200)

RESOLUCIÓ de 22 de juny de 2023, de la consellera d'Educació, Cultura i Esport, per la qual es modifica el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7200


Data del document
:   22-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 22 de juny de 2023, de la consellera d'Educació, Cultura i Esport, per la qual es modifica el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020. [2023/7200]  
L'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), disposa que aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar, tant dels seus òrgans com dels seus organismes públics dependents i el contingut dels quals serà el determinat en la legislació bàsica estatal.  
L'article 8.1 de la Llei 38/2003, de 17 de novembre, general de subvencions, amb el caràcter de normativa bàsica, estableix que els òrgans de les administracions públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a la seua consecució, els costos previsibles i les seues fonts de finançament, que se supeditaran, en tot cas, al compliment dels objectius d'estabilitat pressupostària.  
  
Mitjançant la Resolució de 23 de març de 2020 d'aquesta conselleria, es va aprovar el Pla estratègic de subvencions per al període 2020-2023.  
L'Estatut d'Autonomia de la Comunitat Valenciana atribueix a la Comunitat Valenciana la competència exclusiva de la regulació i administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el desenvolupen, de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia. I per tant, del règim d'organització i control dels centres educatius, del personal docent, de les matèries d'interés autonòmic, de les activitats complementàries i de les beques amb fons propis.  
  
Correspon a la Comunitat Valenciana l'acompliment en exclusivitat de les funcions i serveis en matèria d'ensenyament no universitari, en conseqüència, també els béns, drets, obligacions, personal i crèdits pressupostaris corresponents, entre els quals es troben els conservatoris.  
  
De conformitat amb el que s'estableix en l'article 57 de la Llei 7/1985, de 2 d'abril, reguladora de les bases de règim local, la cooperació econòmica, tècnica i administrativa entre l'Administració local i les administracions de l'Estat i de les comunitats autònomes, tant en serveis locals com en assumptes d'interés comú, es desenvoluparà amb caràcter voluntari, sota les formes i en els termes previstos en les lleis, podent tindre lloc en tot cas mitjançant consorcis o convenis administratius.  
  
Per altra banda, l'article 8 de la Llei orgànica 2/2006, de 3 de maig, d'Educació, disposa el deure de col·laborar entre l'Administració educativa autonòmica i les entitats locals, amb l'objectiu de servir els interessos generals i satisfer amb eficàcia les necessitats dels ciutadans, de manera que podran establir instruments de col·laboració que contribueixen a donar resposta eficaç a les demandes educatives dels ciutadans.  
  
La disposició addicional trentena de la mateixa llei estableix que «Les comunitats autònomes podran integrar en la respectiva xarxa de centres docents públics, d'acord amb la forma i el procediment que s'establisca mitjançant llei dels seus parlaments, els centres de titularitat de les administracions locals que complisquen els requisits establits en la llei, atenguen poblacions escolars de condicions socioeconòmiques desfavorables o que exercisquen una reconeguda labor en l'atenció a les necessitats d'escolarització, sempre que les administracions locals manifesten la seua voluntat d'integrar-los en aquesta xarxa», que en l'àmbit de la Comunitat Valenciana s'ha complit mitjançant l'article 121 de la Llei 7/2021, de 29 de desembre, de la Generalitat, de mesures fiscals, de gestió administrativa i financera i d'organització de la Generalitat 2022.  
L'article 121.4 de la Llei 7/2021estableix entre altres aspectes que el procediment d'integració en la xarxa de titularitat de la Generalitat exigirà la subscripció d'un conveni, amb la negociació col·lectiva prèvia en les respectives meses de cada administració, que concrete i regule els drets i les obligacions que assumeixen cada una de les parts i que haurà de tenir en compte la legislació bàsica en aquesta matèria.  
D'acord amb l'article 121.5.1 de la Llei 7/2021, de 29 de desembre, de la Generalitat, el personal docent funcionari de carrera o laboral fix adscrit als serveis i establiments que es traspassen romandrà en l'administració d'origen.  
Des de l'experiència acumulada, a partir de l'estudi previ realitzat per l'administració autonòmica de les necessitats de la ciutadania al llarg del tot el territori, de manera que l'oferta de llocs escolars per als estudis reglats de música i dansa siga única i homogènia, així com també amb taxes idèntiques i més assequibles per a tot l'alumnat que preserven l'equitat, una organització i ordenació acadèmica comunes que afavorisquen la igualtat d'oportunitats en l'accés a l'educació artística i la cohesió territorial, contribuint d'aquesta forma a la millora de la qualitat del sistema educatiu, queda demostrada la necessitat de la integració dels conservatoris professionals en la xarxa de centres docents públics no universitaris de titularitat de la Generalitat Valenciana, mitjançant la signatura dels corresponents convenis de col·laboració.  
  
Sent que concorren les circumstàncies necessàries per a plasmar en un text la voluntat de la Generalitat Valenciana amb les administracions locals de coordinar les actuacions precises amb la finalitat de conduir al traspàs dels conservatoris fixant les condicions que permeten garantir la continuïtat del bon funcionament del servei públic en l'àmbit dels ensenyaments professionals de música i el correcte finançament d'aquests.  
  
Conformement amb l'article 121.5.1 de la Llei 7/2021, de 29 de desembre, de la Generalitat, el personal docent funcionari de carrera o laboral fix adscrit als serveis i establiments que es traspassen, romandrà en l'Administració d'origen, per la qual cosa la Generalitat, a través de la conselleria competent en matèria d'educació, s'obliga a l'assignació de fons públics a l'ajuntament per a cobrir el manteniment d'aquest personal, de conformitat amb l'expedient administratiu anual que a l'efecte s'aprovarà, i que contindrà totes les clàusules referides a legislació aplicable, actualització pressupostària interanual i condicions per a la seua correcta justificació.  
Vist tot això, fent ús de les atribucions conferides per l'article 28 de la Llei 5/1983, de 30 de desembre, del Consell; el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i en virtut del nomenament contingut en el Decret 6/2019, de 17 de juny, del president de la Generalitat, resolc:  
Modificar el Pla estratègic de subvencions 2020-2023 de la Conselleria d'Educació, Cultura i Esport per mitjà de la inclusió d'una nova línia de subvenció en el capítol referit a la Direcció General de Centres Docents, d'acord amb el detall que figura com a annex únic.  
  
  
València, 22 de juny de 2023.- La consellera d'Educació, Cultura i Esport: Raquel Tamarit Iranzo.  
  
  
  
ANNEX ÚNIC  
Modificació del Pla estratègic de subvencions 2020-2023.  
  
S'inclou en el Pla estratègic de subvencions de la Conselleria d'Educació, Cultura i Esport 2020-2023, en el capítol referit a la Direcció General de Centres Docents, la següent línia:  
  
Objectiu estratègic 14:  
Atendre el manteniment i funcionament de conservatoris municipals integrats en la xarxa de conservatoris de la Generalitat.  
  
Línia de subvenció:  
Codi: S9147000  
Denominació: Ajudes a corporacions locals amb personal en conservatoris GVA acollits a convenis.  
Manera de concessió: concessió directa  
Entitats beneficiàries: administracions locals previstes en l'annex.  
  
Descripció i finalitat:  
L'objecte d'aquesta subvenció és el finançament dels llocs de treball docents amb titular funcionari o funcionaria de carrera o laboral fix dels conservatoris dels ajuntaments que passen a integrar la xarxa de centres docents públics no universitaris de titularitat de la Generalitat Valenciana, però que romanen com a personal de l'ajuntament, així com les seues cotitzacions a la Seguretat Social en el període corresponent.  
  
  
1. Àrees de competències afectades i sectors cap als quals es dirigeixen les ajudes:  
Ajuntament de Benicarló  
Ajuntament de Llíria  
Ajuntament de Meliana  
Ajuntament d'Altea  
Ajuntament de Novelda  
Ajuntament d'Almoradí  
Ajuntament de Xàtiva  
Ajuntament d'Alcoi  
Ajuntament de Riba-roja de Túria  
Ajuntament de Sagunt  
  
2. Objectius i efectes que es pretenen amb la seua aplicació:  
Ajudes a corporacions locals amb personal en conservatoris GVA acollits a convenis d'integració en la xarxa de centres docents públics no universitaris de titularitat de la Generalitat Valenciana, però que romanen com a personal de l'ajuntament, així com les seues cotitzacions a la Seguretat Social en el període corresponent.  
  
3. Mecanisme:  
Concessió directa (article 168 Llei 1/2015).  
  
4. Delimitació de les línies bàsiques de les bases reguladores:  
Resolució concessió directa als ajuntaments que hagen signat conveni d'integració en la xarxa de centres docents públics no universitaris de titularitat de la Generalitat Valenciana conformement a l'article 121 de la Llei 7/2021, de 29 de desembre, de la Generalitat de mesures fiscals, de gestió administrativa i financera i d'organització de la Generalitat 2022.  
  
5. Calendari:  
Curs escolar.  
  
6. Termini necessari per a la seua consecució:  
Anual  
  
7. Costos previsibles per a la seua realització i fonts de finançament:  
5.382.440,00 €.  
Fons propis.  
  
8. Indicadors de seguiment i avaluació:  
10 resolucions.